LT Europos Sąjungos oficialusis leidinys L 298/7

KOMISIJOS REGLAMENTAS (EB) Nr. 1097/2008

2008 m. lapkričio 6 d.

kuriuo nustatomos išimtinės ryžių sektoriaus importo licencijų priemonės 2008 m. tarptautinėje rinkoje iškilusioms problemoms spręsti

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1), ypač į jo 134, 148 ir 4 straipsnius,

kadangi:

(1) Nuo 2008 m. pradžios įprastas ryžių importo į Bendriją būdas trikdomas įvairių eksporto ribojimo priemonių, taikomų trečiosiose šalyse. Šios priemonės arba buvo oficialūs eksporto draudimai, arba jomis buvo daromas oficialių eksporto draudimų poveikis. Dėl šios priežasties Bendrijos importuotojai neturėjo galimybės įvykdyti savo įsipareigojimų, susijusių su importo licencijomis, ypač įsipareigojimo importuoti, kaip nustatyta 2008 m. balandžio 23 d. Komisijos reglamento (EB) Nr. 376/2008, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams, 7 straipsnyje (2).

(2) Taigi siekiant pažaboti neigiamą poveikį importuotojams, turi būti nustatytos išimtinės priemonės, taikytinos importo licencijoms, išduotoms 2007–2008 ir 2008 m. tarifinės kvotos laikotarpiu.

(3) Įsipareigojimas importuoti yra pagrindinis reikalavimas, nustatytas 1985 m. liepos 22 d. Komisijos reglamento (EEB) Nr. 2220/85, nustatančio bendras išsamias taisykles dėl užstatų sistemos taikymo žemės ūkio produktams (3), 20 straipsnyje; neįvykdžius šio reikalavimo, kaip numatyta minėto reglamento 22 straipsnyje, užstatas negrąžinamas. Suinteresuotųjų šalių pageidavimu ir remiantis Reglamento (EB) Nr. 376/2008 40 straipsniu, kiekvienu konkrečiu atveju įsipareigojimas importuoti turi būti panaikintas, o užstatas grąžintas. Tikslinga nustatyti sąlygas, kurias turėtų patenkinti nominalus licencijos turėtojas, kad įrodytų, jog eksporto ribojimo priemonės yra force majeure aplinkybės.

(4) Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,

PRIĖMĖ ŠĮ REGLAMENTĄ:

1 straipsnis

1. Importo licencijų, išduotų 2007–2008 m. tarifinės kvotos laikotarpiu pagal reglamentus (EB) Nr. 964/2007 (4) ir Nr. 1002/2007 (5) arba 2008 m. tarifinės kvotos laikotarpiu pagal reglamentus (EB) Nr. 2058/96 (6), Nr. 327/98 (7), Nr. 955/2005 (8), Nr. 1964/2006 (9) ir Nr. 1529/2007 (10) atveju, remiantis Reglamento (EB) Nr. 376/2008 40 straipsniu ir atsižvelgiant į nominalaus licencijos turėtojo pageidavimą, per vieną mėnesį nuo šio reglamento įsigaliojimo dienos valstybių narių kompetentingos institucijos įsipareigojimą importuoti panaikina, o užstatą už neimportuotą kiekį grąžina.

2. 1 pastraipoje nurodyta priemonė taikoma tik tais atvejais, kai nominalus licencijos turėtojas remiasi taisyklėmis, kurias nustato trečioji šalis ir kurias atitinkamos valstybės narės kompetentingos institucijos pripažįsta kaip force majeure aplinkybes pagal Reglamento (EB) Nr. 376/2008 39 ir 40 straipsnius. Nominalus licencijos turėtojas kompetentingoms institucijoms priimtinu būdu įrodo, kad galimybės importuoti jis neturėjo dėl to, kad trečiosios šalys taikė formalius eksporto draudimus arba lygiavertes priemones ir kad racionaliai atsargus ryžių prekybininkas, pateikdamas importo licencijos paraišką, tokių priemonių įvedimo numatyti negalėjo, be to, kad nominalus licencijos turėtojas dėjo visas reikalingas pastangas, siekdamas panaudoti importo licenciją per jos galiojimo laikotarpį.

2 straipsnis

Iki 2009 m. sausio 31 d. valstybės narės praneša Komisijai apie priemones, taikytinas pagal šio reglamento 1 straipsnio 2 dalį.

Šie pranešimai pateikiami elektroniniu būdu. Pranešimų forma ir turinys nustatomi remiantis modeliais, kuriuos valstybėms narėms pateikia Komisija.

3 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje, 2008 m. lapkričio 6 d. Komisijos vardu Mariann FISCHER BOEL Komisijos narė

(1) OL L 299, 2007 11 16, p. 1.

(2) OL L 114, 2008 4 26, p. 3.

(3) OL L 205, 1985 8 3, p. 5.

(4) OL L 213, 2007 8 15, p. 26.

(5) OL L 226, 2007 8 30, p. 15.

(6) OL L 276, 1996 10 29, p. 7.

(7) OL L 37, 1998 2 11, p. 5.

(8) OL L 164, 2005 6 24, p. 5.

(9) OL L 408, 2006 12 22, p. 19.

(10) OL L 348, 2007 12 31, p. 155.